b'\n_START_ARTICLE_\nSIG P226\n_START_SECTION_\nHistorie\n_START_PARAGRAPH_\nP226 ble utviklet for XM9 Service Pistol-utvelgelsen som ble holdt av US Army i 1984 p\xc3\xa5 vegne av US armed forces. Form\xc3\xa5let med konkurransen var \xc3\xa5 finne en etterf\xc3\xb8lger til M1911A1. Av pistolene som ble levert inn av produsentene var det bare Beretta 92F og P226 som kom gjennom testingen uten \xc3\xa5 bli underkjent. If\xc3\xb8lge rapporter ble Beretta valgt p\xc3\xa5 grunn av bedre holdbarhet i p\xc3\xa5litelighetstesting, og en lavere pakkepris. P226 kostet mindre per pistol enn 92F, men med magasiner og reservedeler kom totalpakken d\xc3\xa5rligere ut. Navy SEALs valgte senere \xc3\xa5 tilsidesette beslutningen, og valgte P226 som sitt tjenestev\xc3\xa5pen._NEWLINE_Schweizerische Industrie Gesellschaft er et sveitsisk selskap, og opererer under strenge sveitsiske lover for eksport av skytev\xc3\xa5pen. P\xc3\xa5 bakgrunn av dette inngikk SIG en avtale med den tyske v\xc3\xa5penprodusenten (og senere eier) J.P. Sauer & Sohn. Form\xc3\xa5let med avtalen var \xc3\xa5 muliggj\xc3\xb8re et eksportmarked for produktene. I XM9-utvelgelsen ble P226 importert av SACO. Interarms tok over importen n\xc3\xa5r pistolen ble lansert for sivil bruk. SIG-Sauer grunnla etterhvert SIGARMS, Inc. i USA for \xc3\xa5 h\xc3\xa5ndtere import og markedsf\xc3\xb8ring av produktene. I 2000 solgte SIG Holding AG J.P. Sauer & Sohn GmbH til to tyske forretningsmenn. Merkenavnet SIG Sauer fulgte med J.P. Sauer & Sohn GmbH i handelen.\n_START_SECTION_\nUtvikling\n_START_PARAGRAPH_\nP226, i likhet med resten av SIG Classic-familien, er rekyloperert etter metoden utviklet av John Browning. Ved avfyring er sleiden og l\xc3\xb8p et l\xc3\xa5st sammen i de f\xc3\xb8rste millimeterne av bevegelsen. Deretter blir l\xc3\xb8pet holdt tilbake i bakkant. F\xc3\xb8r dette skjer har kulen forlatt l\xc3\xb8pet, og trykket har blitt redusert til et trygt niv\xc3\xa5. Sleiden fortsetter bevegelsen bakover, og kaster ut tomhylsen. Rekylfj\xc3\xa6ren sender sleiden fremover, tar med seg en ny patron fra magasinet, og i de siste millimeterne presser den mot l\xc3\xb8pet i overkant. L\xc3\xb8p og sleide er n\xc3\xa5 l\xc3\xa5st til hverandre igjen._NEWLINE_Istedenfor l\xc3\xa5sebolter og utsparinger maskinert inn i l\xc3\xb8p og sleide, som p\xc3\xa5 andre Browning-baserte v\xc3\xa5pen (som Colt M1911A1, Browning Hi-Power og CZ 75), blir l\xc3\xb8pet og sleiden p\xc3\xa5 P226 l\xc3\xa5st sammen ved at den forst\xc3\xb8rrede kammerseksjonen av l\xc3\xb8pet l\xc3\xa5ser med utkasterporten p\xc3\xa5 sleiden. Dette modifiserte systemet, utviklet av SIG, har ingen funksjonsmessige bakdeler sammenlignet med originalen, og har siden blitt kopiert av flere v\xc3\xa5penprodusenter._NEWLINE_F\xc3\xb8r 1996 var sleiden p\xc3\xa5 P226 stanset og maskinert, f\xc3\xb8r fronten med l\xc3\xb8psmansjetten ble sveiset p\xc3\xa5 plass. Sveisingen var s\xc3\xa5 pent utf\xc3\xb8rt at den var omtrent umulig \xc3\xa5 p\xc3\xa5vise. Sluttstykket var en maskinert innsats var naglet fast i bakkant. Etter 1996 har man g\xc3\xa5tt over til CNC-styrt maskinering, og kan n\xc3\xa5 produsere hele sleiden fra ett metallstykke. Dette gav sleiden den n\xc3\xb8dvendige styrken til \xc3\xa5 kunne bruke de kraftigere .40 S&W- og .357SIG-patronene. Rammen p\xc3\xa5 alle modeller er laget av en anodisert aluminiumlegering. P\xc3\xa5 tross av at den er designet for \xc3\xa5 v\xc3\xa6re s\xc3\xa5 lettprodusert som mulig holder P226 h\xc3\xb8yeste kvalitet._NEWLINE_En standard SIG P226 har en avspenningshendel p\xc3\xa5 venstre side av rammen, over magasinutl\xc3\xb8seren. Denne funksjonen dukket f\xc3\xb8rst opp p\xc3\xa5 Sauer 38H i \xc3\xa5rene f\xc3\xb8r andre verdenskrig. Ved ladegrep eller skuddl\xc3\xb8sning blir hammeren automatisk spent. Hendelen gj\xc3\xb8r at man kan avspenne hammeren p\xc3\xa5 v\xc3\xa5penet uten \xc3\xa5 l\xc3\xb8sne avtrekkssperren, som gj\xc3\xb8r at man kan slippe hammeren uten \xc3\xa5 risikere v\xc3\xa5deskudd. Hvis v\xc3\xa5penet blir avspent p\xc3\xa5 riktig m\xc3\xa5te kan det b\xc3\xa6res trygt i hylster med en patron i kammeret (en popul\xc3\xa6r funksjon blant utenlandske politi- og milit\xc3\xa6renheter. Anbefales absolutt ikke for sivile brukere), og kan avfyres i double-action modus ved \xc3\xa5 dra i avtrekkeren. Det er ingen manuell sikring p\xc3\xa5 v\xc3\xa5penet, da all sikring er intern og automatisk. Avtrekksvekt i double-action modus er i overkant av fire kilo. F\xc3\xb8lgende skudd avfyres i single-action modus med en avtrekksvekt p\xc3\xa5 i overkant av 2 kilo. I likhet med andre DA/SA-pistoler, som HK USP og Beretta 92F, kreves det en del trening for \xc3\xa5 minimere forskjellen i siktepunkt for\xc3\xa5rsaket av forskjellig avtrekksvekt mellom f\xc3\xb8rste skudd og p\xc3\xa5f\xc3\xb8lgende skudd. Hammeren kan ogs\xc3\xa5 spennes manuelt n\xc3\xa5r som helst for \xc3\xa5 la brukeren avfyre v\xc3\xa5penet i single-action modus.\n_START_SECTION_\nProduksjon\n_START_PARAGRAPH_\nSIG skytev\xc3\xa5pen blir produsert b\xc3\xa5de i Eckernf\xc3\xb6rde i Tyskland av J.P. Sauer und Sohn GmbH, og i Exeter, New Hampshire, USA av SIG Sauer Inc., tidligere SIGARMS Inc.\n_START_SECTION_\nP226 Rail\n_START_PARAGRAPH_\nP226 Rail (eller P226R) er identisk med P226 med unntak av en tilbeh\xc3\xb8rsskinne p\xc3\xa5 undersiden av rammen, rett foran avtrekkerb\xc3\xb8ylen. P226R-skinnen er rundere i kantene enn en standard M1913 Picatinny rail. Dette betyr at selv om de fleste Picatinny-baserte tilbeh\xc3\xb8r passer kan det ikke garanteres. Dette har senere blitt standardmodellen av P226.\n_START_SECTION_\nP226 Tactical\n_START_PARAGRAPH_\nP226R med forlenget 5\xc2\xa0" (12,70\xc2\xa0cm) l\xc3\xb8p, gjenget for \xc3\xa5 kunne brukes med lyddemper.\n_START_SECTION_\nP226 Navy\n_START_PARAGRAPH_\nU.S. Navy SEALs tok SIG P226 i bruk p\xc3\xa5 80-tallet._NEWLINE_De f\xc3\xb8rste Naval Special Warfare mil-spec P226 pistolene som ble gjort tilgjengelig for offentligheten var NSW Commemorative samlereksemplarer, solgt tidlig i 2004. SIG P226-9-NAVY er en variant av SIG P226 produsert til de eksakte spesifikasjonene p\xc3\xa5 pistolene som ble levert til Navy SEALs, inkludert en spesiell phosphate corrosion-resistant finish p\xc3\xa5 interne komponenter, kontrastsikter og en rustfri sleide med et inngravert anker som syboliserer at de er Naval Special Warfare-pistoler. SIGARMS samlet inn USD 100,000 til Special Operations Warrior Foundation gjennom salget av disse NSW-nummerserien. Pistolen med serienummer NSW0001 ble auksjonert bort live p\xc3\xa5 radioprogrammet til Laura Ingraham for ytterligere USD 25,000.\n_START_SECTION_\nP226 Blackwater\n_START_PARAGRAPH_\nSIG P226 Blackwater ble lansert i 2007. Den var utviklet i samarbeid med Blackwater Training Center. Den hadde SIGLITE nattsikter p\xc3\xa5 front og bakende, Blackwater USA-logoen p\xc3\xa5 sleiden og skjefteplatene i tre, en integrert Picatinny-skinne, sort-anodisert ramme og Nitron-behandlet sleide i rustfritt st\xc3\xa5l. Den var kun tilgjengelig i 9x19mm Parabellum, med Double action/Single action avtrekk. V\xc3\xa5penet ble levert med fem 15-skudds 9mm-magasiner. P226 Blackwater ble tatt ut av produksjon i 2009 i forbindelse med lanseringen av P226 Blackwater Tactical - en nesten identisk pistol med 20-skudds 9mm magasiner. Etter skandalene rundt Blackwater, og selskapets senere navneendring, har ogs\xc3\xa5 Blackwater Tactical blitt tatt ut av produksjon. Den ble erstattet av Tactical Operations, som i hovedsak er det samme v\xc3\xa5penet uten Blackwater-merkene.\n_START_SECTION_\nP226 SCT\n_START_PARAGRAPH_\nP226 SCT (Super Capacity Tactical) er en helsort Nitron-behandlet P226 med serrateringer fremme p\xc3\xa5 sleiden, tilbeh\xc3\xb8rsskinne, SIGLITE nattsikte bak, TRUGLO Tritium fiberoptisk sikte fremme, og fire nyutviklede 20-skudds magasiner for 9mm-utgaven eller 15-skudds magasiner for .40S&W-versjonen.\n_START_SECTION_\nP228\n_START_PARAGRAPH_\nP228 er en kompakt utgave som bare er kamret i 9 mm Luger. Pistolen blir blant annet blir brukt som tjenestepistol av Sveriges politi, deler av USAs forsvar (under navnet \xc2\xabM11\xc2\xbb) og enkelte andre amerikanske politistyrker. Av utvendige forskjeller har P228 en rundere avtrekkerb\xc3\xb8yle og kortere l\xc3\xb8p, sleide og pistolgrep enn P226. Magasiner for P226 passer, men er lengre og stikker ut under pistolgrepet.'